10 studente vas ná geweld by Rhodes-UniversiteitBetogings by Rhodes-Universiteit (28 September 2016) Foto: Skermskoot uit Oppidan Press-video Minstens 10 studente is Woensdag by Rhodes-Universiteit in Grahamstad in hegtenis geneem ná ŉ betoging oor studentegeld tot chaos en gewelddadige optrede gelei het. Video’s op Oppidan Press se Twitter-blad wys hoe studente deur polisiebeamptes gesleep en daar op hulle geskiet word (video’s volg onderaan die berig). Leila Kidson, aanlynredakteur van Oppidan Press, het aan African News Agency (ANA) gesê sy het gesien hoe die polisie “gewelddadig” teen betogende studente optree. “Die universiteit is al verlede week gesluit. Gesprekke tussen die bestuur en studente het tot Dinsdag goed gevorder tot hulle bloot alle eise geweier het,” het sy gesê. Volgens Kidson sal lesings na verwagting volgende week Woensdag hervat, maar sommige studente het klasse in die regsfakulteit ontwrig. Sy het gesê studente het ŉ kruising versper en chaos het uitgebreek toe een van die betogers ŉ polisievoertuig met ŉ klip bestook het. “Die polisie het begin skiet en die studente het na die kampus teruggehardloop, maar selfs nadat die studente weggehardloop het, het die polisie oor die heining bly skiet,” het sy beweer. “Een van die studente het probeer om oor ŉ muur te spring, maar die polisie het hom teruggetrek en gesleep. Ek het gesien hoe studente in die kop en arm skiet. Hulle het gebloei.” Lt. Luvuyo Mjekula, woordvoerder van die polisie, het gesê 10 studente is in hegtenis geneem. “Vyf van die studente is in hegtenis geneem op aanklag dat hulle ŉ hofinterdik verontagsaam het, die ander vyf studente staan tereg op aanklag van opsetlike saakbeskadiging.” Lees alle vorige berigte oor studentebetogings op Maroela Media. Police arresting students #Fees2017 #UCKAR pic.twitter.com/1Hd6jqvYkK — Oppidan Press (@oppidanpress) September 28, 2016